khistorydata/jeongjo-sjw-relations huggingface dataset:
정조 1년
丁酉四月初六日申時。上御興政堂。濬川堂上。漕運差使員。入侍時。濬川堂上具善復。牙山縣監李惟稱。同副承旨李鎭衡。假注書鄭東浚。記事官林錫喆徐龍輔。以次進伏訖。上曰。漕運差使員進前。惟稱進伏。上曰。雨澤久靳。爾縣則農事。何如。惟稱曰。三月卄七八日大雨矣。上曰。年麥。何如。惟稱曰。牟麥則好矣。上曰。漕運今則盡到。而數爲幾許。惟稱曰。今已盡到。而米四千一百餘石。太二千二百餘石矣。上曰。爾縣民瘼。有可奏者乎。惟稱曰。無矣。命先退。上曰。濬川堂上進前。善復進伏。上曰。濬川始役爲幾日。善復曰。今爲十八日矣。上曰。幾日當畢役乎。善復曰。遲速姑未可必。而大抵川邊閭閻家。灰土塡塞。石築盡壞。川流不通。經五六月大潦後。待秋始役。則誠爲便好。而但秋日甚短。春之一月。爲秋之二月。所費亦甚倍簁。故於春始役。而自昨日以車牛運沙。一牛能負十人之負。一日可運三十次。人功賴是稍減矣。上曰。濬出沙土。區處於何處乎。善復曰。或於大路傾仄處鋪之。或於人家鋪之矣。上曰。元陵溝洫脫落處。當從速修築。卿於一兩日內。奉審以來。命退。諸臣以次退出。
정조 1년
丁酉四月初六日酉時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。上曰。江華留守。吏曹參議入來乎。國榮曰。今方來待矣。上曰。纂輯冊子。又有添刪處。印役姑難速始矣。國榮曰。然矣而冊子印頒之後。則名入其中者。罪犯雖或稍輕。更無爲人之望。其在脅從罔治。咸與維新之義。不可無詳審之道矣。上曰。卿言果合予意。方欲以此下敎矣。國榮讀奏兵曹捕廳等草記訖。上曰。江華留守。吏曹參議入侍。仍命退。諸臣以次出。
정조 1년
丁酉四月初六日初更。上御興政堂。江華留守吏曹參議入侍時。江華留守金鍾秀。吏曹參議兪彦鎬。左副承旨吳載紹。假注書鄭東浚。記事官林錫喆徐龍輔。以次進伏訖。上曰。纂輯冊子中。惟輕者拔之。可也。大抵歲月稍久。程法不重。則或曰此則惟輕。拔之無妨云爾。此路一開。必多匪分之望者。其在謹嚴之道。必須詳審於初頭。去其惟輕者。俾無冊成後覬之望。可也。鍾秀曰。如有一分過書之事。則日後。或慮有脫落之患。故以的中書之。而若鷹犬之流。則雖不深誅。至若過於此者。則臣等不敢奉行矣。上曰。昨日諫臣之發啓者。不可拔矣。鍾秀曰。此爲逆輩之根柢矣。上曰。注書出去政院。昨年八九月日記持入。賤臣承命奉進。上命載紹讀奏訖。上曰。儲宮之不安。逆賊之煽動。專出於啓能也。鐫與載興。皆已就法。而山林若有一分可庇之道。則可以庇之。而至如忠逆關頭。雖山林奈何。鍾秀曰。諸逆之制上。專藉於啓能也。彦鎬曰。啓能之心術狂悖。人皆知之。而多親宰相。締結凶徒。無所不爲矣。命退。諸臣以次退出。
정조 1년
行都承旨洪國榮藥院直。左承旨李亨逵坐。右承旨鄭民始病。左副承旨吳載紹坐。右副承旨徐有防坐。同副承旨李鎭衡坐直。注書二員未差。假注書李兢淵藥院直鄭東浚仕直。事變假注書未差。
정조 1년
李鎭衡啓曰。大提學洪樂純。連日違召。尙不出肅。事甚未安。卽爲牌招察任。何如。傳曰。允。
정조 1년
又啓曰。北評事沈豐之。依下敎來待矣。
정조 1년
傳于徐有防曰。召對爲之。北評事同爲入侍。
정조 1년
傳于李鎭衡曰。文臣殿講。初九日爲。輪對。初十日爲之。
정조 1년
傳于徐有防曰。騎馬三匹立之。宣傳一員待命。
정조 1년
傳于吳載紹曰。泮送使入侍。
정조 1년
李鎭衡啓曰。事變假注書李運彬。身病猝重。勢難强令察任。今姑改差。何如。傳曰。允。
정조 1년
兵曹口傳政事。以李邦綏爲禁軍別將。
정조 1년
傳于李鎭衡曰。右邊捕盜大將李敬懋。以此以彼。勢難仍冒。爲先改差。
정조 1년
李鎭衡啓曰。朝講。兩司長官。當進參。大司憲成天柱。待開門牌招。何如。傳曰。允。
정조 1년
傳于李鎭衡曰。再明日文臣殿講。以崇政殿爲之。
정조 1년
李鎭衡。以宗簿寺官員。以提調意啓曰。璿源譜略。頒賜改張件。今已印出矣。初中草退張濃墨紙。依例洗草。舊板子燒火。仍爲撤局之意。敢啓。傳曰。知道。
정조 1년
又以司僕寺內乘。以一二提調意啓曰。內乘沈公燁。頃以專經講不通。限能讀依傳敎入直矣。身病今方猝重。不得已姑爲替直之地。何如。傳曰。允。
정조 1년
又以兵曹言啓曰。依傳敎。飭敎後入直內禁衛將申遇文辛錫箕。兼司僕將朴宗郁。羽林衛將金東範等。各決棍十度之意。敢啓。傳曰。知道。
정조 1년
丁酉四月初七日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。國榮。讀奏監市御史別單。上曰。天坪形便。可謂盡出矣。國榮曰。然矣。上曰。以別單觀之。御史之見。果合於卿之不必設鎭之言矣。國榮曰。不必設鎭。臣已料之。而至於塞路養木。法意有在。此則不可不嚴飭矣。上曰。然矣。上曰。召對爲之。北評事同爲入侍。仍命退。諸臣以次出。
정조 1년
丁酉四月初七日辰時。上御興政堂。召對。北評事同爲入侍時。參贊官吳載紹。侍讀官趙時偉。檢討官沈有鎭。假注書李兢淵。記事官林錫喆徐龍輔。北評事沈豐之。以次進伏訖。時偉。進讀史記評林周紀。自懿王崩。止敬王崩。有鎭。進讀。自元王仁立。止奉其先祭祀。上親讀一遍訖。時偉曰。昨講文武之政。今講幽厲之代。一篇之中。可見世道之汚隆。而幽厲之事。如蛆蠅糞穢言之則汚口舌。實無仰奏之說。而古人云善惡皆可師。此雖幽厲之亂政。猶足爲監戒之道矣。至於公卿列士獻詩瞽獻典。此是諷刺者。而非徒受其詩與典也。使瞍者矇者。朝夕賦誦於側。以爲常常在耳者。實古聖王開言路之盛意。伏願殿下。於此等處。猛省加勉。使言路常開而無閉則好矣。宣王。周家中興之主。而世所稱哲辟也。號文公之諫。仲山甫之諫。皆不能從。由此觀之。初年雖法文武成康之遺風。末年則漸無可觀矣。自古人君。每有此初晩之別。伏願殿下。須念終始之義。愼終如始則好矣。有鎭曰。幽王惑於褒似。欲其笑萬方。則其時象之陰盛陽微可知。是時三川皆震。地道本靜。而今震。則此是陰盛陽微之致也。天災人事。乃以類應。如合符契。以是觀之。則可畏者天災也。人君之於天災。恐懼修省。則亦有轉災爲祥之理。而初無天災。是人君之大德也。方當一初淸明之會。治化鼎新。臣等則方期其決無天災。而殿下一心上。則莫謂天災之方無。恒若天災之將有也。朝夕警惕。一念對越。然後方可以永無天災。此臣區區之望也。上曰。所奏皆好矣。而昨年旣有水災。今年又有旱災。心庸恐懼。豈曰無災乎。載紹曰。上番所陳開言路三字。甚好矣。雖在化理淸明之世。言路不開。則生民之疾苦。何以知之乎。言路開然後。讜言進。讜言進然後。生民之疾苦。乃可以聞知矣。伏願聖上。益加睿念於開言路之道焉。上曰。所陳誠然矣。仍命儒臣先退。上謂豐之曰。下去幾月而還乎。豐之曰。合爲七箇月矣。上曰。賑政已收殺。而民情。何如。豐之曰。臣於下往時。民情甚遑急可悶。故宣布聖意使之安集矣。今番上來時。則沿路晏然。無一捐瘠者矣。上曰。道路果無餓殍乎。豐之曰。然矣。上曰。南北關年事懸殊乎。豐之曰。北關則霜降差晩。故農形免歉。當初騷動似過矣。上曰。風俗。何如。豐之曰。風俗或有朴野處。或有如京華處。而深北之民。反有巧邪之風矣。上曰。近來文風太盛。武備漸疎云。然否。豐之曰。得參於文科初試。則頉免城丁軍之役。故果多爲儒業者。而所謂親騎衛。則擧皆鍊熟武藝矣。上曰。我國武備。專須西北。文治非不好矣。而若有委靡之漸。則豈不可悶乎。豐之曰。雖有文風。武備。亦姑不至於委靡矣。上曰。北道亦有偏論云乎。豐之曰。然矣。上曰。結交於逆家者多乎。豐之曰。臣以昨年七月。頒示綸音。曉諭義理。則諸生。皆以爲旣知忠逆之分。寧有漸染之理云矣。上曰。雖罷斛上三升之法。能無守令剝割之慮否。豐之曰。此果爲大段民弊。而且名色不正。革去此弊。在所不已。爲守令者。豈敢因此。而更生剝割之心乎。上曰。天坪事。評事書啓。殆若盡出。而大體。何如。豐之曰。地勢形便。已悉於書啓。而大抵天坪。路甚險巇。似無爲賊路之慮矣。上曰。道帥臣之見。皆爽實而然乎。豐之曰。道臣所云堇通一路。不是過言。而帥臣所謂坦坦平夷者。似未見天坪之南而然矣。上曰。南北有異乎。豐之曰。北果平夷。而南則無非棧道危磴矣。上曰。居民之生利。何如。豐之曰。居民專以捉貂鼠。耕火田。爲生涯。而皆無人形矣。上曰。今番開市。何如。豐之曰。順成矣。上曰。彼人。何如。豐之曰。今番則彼人甚謹愼。亦不敢頻爲獵會矣。豐之曰。臣於今行。因咸鏡道武科出身等情願。有添得馬。軍公私兩便之道。故敢此仰達矣。南北關武科出身。合爲千有餘人。一番決科之後。更無歸屬之處。仍廢武技。優游自在。誠爲可惜。皆願一依親騎衛例。限千人作隊。則戰馬及軍裝。渠當自備。而分屬於本道監營及南北兵營。別其名號曰。別親騎衛。每年分三處都試。以其居首者。陞差北道萬戶或權管。則莫不樂從。又將勤習武藝。非但爲收拾人物之道。亦可爲蓄聚精銳之策。至有呈文於臣行者。臣以此意。相議於南北兵使處。亦以爲甚好。且臣見吉州以北親騎。則騎射精鍊。戰馬壯健。可謂緩急可恃。今此出身等。尤是其中之最精悍者。而其所願旣如此。則可謂千餘勇健之卒。何惜數三邊將之窠乎。下詢於大臣及將臣而處之。似好矣。上曰。所奏似有意見。後日次對。稟處。可也。出擧條上曰。全克燁事。何如。豐之曰。詳細廉探。則克燁之指揮彩鳳。使之作俑。明白無疑矣。上曰。高山驛路。近甚凋殘云乎。豐之曰。然矣。而時任察訪。方爲修擧之政云矣。上曰。沿路中。江原道。何如。豐之曰。江原道中。淮金兩邑尤甚。而聞守令之言。則賑政幾盡了當。而無慮云矣。上謂載紹曰。谷山無殺獄乎。載紹曰。臣之上來時。有一初檢之獄矣。聞已四檢云矣。上命退。諸臣以次出。
정조 1년
丁酉四月初七日午時。上詣孝明殿。晝茶禮入侍時。左承旨李亨逵。左副承旨吳載紹。右副承旨徐有防。同副承旨李鎭衡。假注書鄭東浚。記事官林錫喆徐龍輔。以次陪從。上具練服。出齋室詣孝明殿。親行晝茶禮。儀註上同上還詣齋室。上曰。齋室前所障布帳。偸裂而去。故日昨有所下敎矣。今又裂去。帳不足惜。紀綱可見。而且崇政門內雜人闌入。禁軍將。不能禁止。自政院。招致禁軍將。此後另加嚴飭之意。分付。承史以次退出。
정조 1년
丁酉四月初七日未時。上御尊賢閣。藥房副提調。持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。上曰。北評事擧條見之否。國榮曰。俄者見之矣。上曰。卿意。何如。國榮曰。此是臣曾與訓將相議。一欲陳違而未果者也。蓋我朝戎政。專以西北。爲緩急可恃。而北道之許多武士。一番出身之後。更無歸屬之處。技藝之精鍊者。膂力之壯健者。無不空老於牖下。如是之故。弓馬之業。人不願爲。委靡之風。日漸成俗。此非細故也。朝家之選出千餘武士。許以數三邊將。一而慰悅遐方。俾爲興起之方。一而精鍊健兒。以作緩急之用者。實是良策矣。上曰。卿言是矣。此則諸臣。似無異議矣。國榮曰。此議之發。亦云晩矣。諸臣豈有異見乎。上曰。北道委靡之風。實由於尙文之故矣。國榮曰。親君死長之義。必待文敎而知之。文風非不好矣。而至於北道。則不可不先武而後文矣。上曰。然矣。仍命退。諸臣以次出。
정조 1년
丁酉四月初七日申時。上御尊賢閣。伴送使入侍時。漢城判尹李徽之。同副承旨李鎭衡。假注書鄭東浚。記事官林錫喆徐龍輔。以次進伏訖。上曰。伴送使進前。徽之進伏。上曰。遠路。何以往返。徽之曰。王靈攸曁。善爲往返矣。上曰。勅使。沿路無弊乎。徽之曰。通官輩。略有推索之意。末乃無事入去矣。命先退。上曰。召對爲之。出榻敎參贊官吳載紹。侍讀官趙時偉。檢討官沈煥之。以次進伏。時偉。進講史記評林高祖本紀訖。上讀高祖本紀。自漢高祖沛豐邑。至拒漢兵訖。時偉曰。漢高之入關中也。除苛法。約三章。以慰秦父老之心。及至咸陽。能用張良之言。棄宮室玉帛。卽還灞上。漢家四百年基業。從此始矣。當其時也。以形勢言之。則楚强漢弱。而漢高則寬仁之德。駕御群雄。楚伯則以懍悍之性。專事力鬪。故畢竟成敗之功。有如是焉。蓋人君創業守成之方。亶在於寬仁二字矣。煥之曰。漢高不過沛上一亭長。起於草萊之間。八年之內。統一九有。開創之功。可謂大哉。而究其開創之本。不在於城池之深固。形勢之强弱。只以寬仁之德。豁達之度。慰悅民心。迓休天命。雖無一旅之士。七里之郭。民皆傒后。所向無敵。簞食壼漿。來迎王師。猶恐其不王也。其沛然。孰能禦。蓋人心之歸。天命之膺。皆從一仁字上矣。上曰。上下番所陳俱好矣。載紹曰。上下番已陳。別無更陳矣。命玉堂先退。仍命書傳敎曰。齋殿。何等嚴重之地。況是殿庭。則累次飭敎之下。偸裂布帳。不但所見駭然。至於今日住步。而紀律無餘地矣。設非禁軍所爲。宿衛殿廊而不禁雜人乎。布帳非是大事。紀綱萬萬寒心。向者嚴敎以後。入番禁軍將。令該曹。査問決棍。猶屬屑屑。更不下敎。而別將處分之意。旣已下敎。則佯若不聞。尙不來告政院。昨日捕廳事。前後本營事。俱係紀律。甚是不職。決不可尋常處之。禁軍別將李敬懋。拿問定罪。上曰。左邊捕盜大將張志恒。牌招兼察。出榻敎上曰。明日晝講。以朝講爲之。出榻敎命書傳敎曰。校役垂訖。尙餘印役。此承旨。亦豈可不參。左副承旨吳載紹。纂輯堂上差下。仍令監董印役。命退。承史以次出。
정조 1년
丁酉四月初七日酉時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮讀奏兵曹草記。上曰。齋殿布帳事。事雖微細。豈不可駭乎。國榮曰。然矣。入直禁軍。則必無偸裂之理。似是雜人之所爲。而莫重殿庭。有此駭然之事。紀綱所在。不可無飭矣。上曰。卿見遠接使否。國榮曰。俄者見之。而聞勅使無弊渡江云。幸甚矣。上曰。然矣。命書公事判付訖。仍命退。諸臣以次出。
정조 1년
行都承旨洪國榮藥院直。左承旨李亨逵坐直。右承旨鄭民始坐。左副承旨吳載紹坐。右副承旨徐有防坐。同副承旨李鎭衡坐直。注書二員未差。假注書李兢淵藥院直鄭東浚仕直。事變假注書柳孟養仕。
정조 1년
鄭民始啓曰。明日視事。以文臣殿講相値。頉稟。傳曰。知道。
정조 1년
徐有防。以都摠府言啓曰。今日入直內三廳武兼禁軍及殺手等。技藝。中日廳習射。而武藝別監軍兵等。出去景福宮試放事。請出標信。傳曰。知道。
정조 1년
又以都摠府言啓曰。副摠管李鎭翼。以今日入直武藝別監軍兵等。試放事。景福宮晝仕出去之意。敢啓。傳曰。知道。
정조 1년
傳于李亨逵曰。都承旨。入侍。
정조 1년
徐有防啓曰。臣依定式。今日進詣崇政殿月臺。入直禁軍等。軍器服色點考。則皆無頉。仍以傳敎內辭意勞問。則倂好在云矣。敢啓。傳曰。知道。
정조 1년
傳于李亨逵曰。左相若入來。纂輯。同爲入侍。
정조 1년
以訓鍊都監習陣頉單子。傳于徐有防曰。依例爲之。
정조 1년
鄭民始啓曰。大提學洪樂純。連日違召。尙不膺命。事甚未安。卽爲牌招。何如。傳曰。允。
정조 1년
又啓曰。工曹判書具允鈺。依下敎來待矣。
정조 1년
又啓曰。知事具善復。元陵奉審後。來待矣。傳曰。入侍。
정조 1년
傳于李鎭衡曰。副提調。持加減心腎湯。入侍。
정조 1년
事變假注書李運彬改差代。以柳孟養。爲事變假注書。
정조 1년
兵曹口傳政事。以李漢膺。爲右邊捕盜大將。
정조 1년
徐有防啓曰。新除授右邊捕盜大將李漢膺。卽爲牌招。命召及大將牌傳令牌。傳授。何如。傳曰。允。
정조 1년
司諫朴天衡。持平成鼎鎭。獻納李昌漢。正言安廷玹李敬一啓曰。臣等於安置罪人洪啓能合辭措語。有未能照檢之失。至有儒臣請推入侍兩司之擧。臣等。俱是同參合啓之人。則何敢以不爲入侍。晏然仍冒於臺次乎。請命遞斥臣等之職。答曰。勿辭。亦勿退待。
정조 1년
傳于李鎭衡曰。同副承旨。與工曹判書。入侍。
정조 1년
傳于李鎭衡曰。長峯萬戶姜鳳喆。以孝元之孫。昔付軍校之役。勅使擧動時。不令待令。則今番不爲問情。不是異事。決棍安徐事。分付畿營。
정조 1년
鄭民始。以弘文館言啓曰。應敎申思運。旣有只推之命。卽爲牌招察任。何如。傳曰。允。
정조 1년
徐有防。以備邊司言啓曰。御史抄啓事。命下矣。臣等。相議抄出。別單書入之意。敢啓。傳曰。知道。
정조 1년
李鎭衡。以備邊司言啓曰。寧越府使李世澤。在任卒逝矣。曾經二品實職。返柩時依法典。擔軍題給之意。分付所經各道。何如。傳曰。允。
정조 1년
慶尙左水使狀啓。寧海居船主金太龍等渰死事。傳于吳載紹曰。令本道。恤典擧行。
정조 1년
弘文提學李宜哲疏曰。伏以歲序遷易。孝明殿常事奄過。時享又成。伏惟聖孝純至。攀號莫逮。何可堪任。臣衰病比甚。屛伏沈淹。不能以時進身於廬嚴之下。仰瞻哀瘠之容。蓋已久矣。間以文字纂輯。出入於書局之間。而亦不能鎭日赴衙。以盡其職。況又聖學高明。頻御經筵。臣猥忝講員。曾未能隨輒入侍。居常惶懼。不能自已。乃於日者。得以力疾。叨陪於懿文之地。仰聆英音。昨又陪進編錄。旅見殿中對揚成休。臣心欣幸。自是以往。雖退塡丘壑。亦復何恨。而臣之難仕之義。固無前後之殊也。嗚呼。臣本以不肖。蒙幸先朝天高地厚。無一報效。冥頑至此。老而不死。聖明繼照。萬化鼎新。而又無陳力就列之望。此乃臣無狀不幸之致。所以前冬以來。再陳乞身之請。而及承聖批。輒蒙報罷。臣於是。徊徨失圖。無地自容。然天道高遠而仁覆閔下。人有所欲於天而不得者。苟以爲高遠難援而遂己於呼號。則是自阻於仁覆之下。而有非臣子之誠也。玆不得不冒萬死。更陳前日之請焉。蓋臣前日所請。固嘗畢陳區區。出處本末及衷曲隱微不肖之實。以祈日月之明。有所旁燭而不敢有隱。然要其指歸。不過有二焉。一則年至而可退也。一則病痼而難强也。苟使臣之年雖至而病不甚。病雖甚而年不至焉。則前後恩諭之下。臣雖無狀。豈不仰感德意。思所以勉承之哉。但以二者之形。相須而拘於前。有不得自由也。蓋以其年則過於古禮之限者已久。而至如今年。又加一歲之多矣。以其病則風邪內鬱。發作於不測。非如他疾之症形有常。而可强於一時也。若是而不知所以自處焉。則是不免於貪榮冒祿。而得罪於廉防之嚴。忘生忘行而自犯於謹疾之訓。此實禮律之所戒。性命之所關。是皆臣難仕之大端。不待多言而決矣。自非然者。當此文明之際。不思致身之義。何苦輒事陳乞。至再至三而不知哉。誠以勢有所迫而不自由也。是故。雖其身係朝籍。聖眷殊尤。而情地難安。宜去之義。未嘗一日而忘於中也。加以目下所叨經筵提學。爲任最重。非臣無似所可堪承。而一向苟冒。迤至兩年。呈辭陳章。俱見阻格。臣之所處。轉覺難安。前後召牌之下。洊犯違傲。自速罪戾。而幸蒙寬貸。得止於是。俯仰惶感。不知所喩。抑臣嘗聞朱子之訓曰。士大夫之辭受出處。不獨其身之事而已。其所處得失。又關時運風俗之盛衰。斯見廉義之路。聖賢所謹而國家所重也。雖然。朱子此言。則姑據官職之間。小小出處而言之耳。非謂年至致仕出處之大者也。其小者謹之。尙如此。則其大者之可謹。尤可知也。今我殿下。有所顧存於犬馬之賤。不思其所關之大者。無乃過乎。此臣所以反復思量於事勢之實。得失之衷。一退之外。無他道理。伏願聖慈。俯諒微懇。亟允所請。俾臣得以引分退休。以卒大惠。千萬幸甚。答曰。省疏具悉。以卿老熟。置之經筵。以備顧問。卿其勿辭察任。
정조 1년
全羅監司李普行疏曰。伏以臣於月前。猥陳乞免之章。略暴由中之懇。而未蒙允許。彌增惶蹙。念臣無似。濫叨重寄。周歲莅任。一味尸素。點檢旣往。罔非愆尤。特荷聖度寬假。猶此仍冒。然在臣區區私義。未嘗一日暫安。而省部之行。事在目下。不敢荐爲呼籲之計。黽勉登程。經涉旬月。乃於日昨。纔得還次。而行役撼頓之餘。年前大病宿祟。又復乘時發作。昏眩顚倒。往往而劇。凡於尋常事爲。殆至前忘而後失。噫。自來匪據。旣多冒竊之憂。見今病情。又無勉强之勢。仍循淹滯。公私俱悶。固知累犯瀆擾之爲懼。而或恐微諒之未盡俯燭。玆不避煩猥之誅。更申衷赤之私。伏乞聖慈。俯垂曲遂之澤。特降鞶禠之恩。俾臣得以缷解重務。安意調息。千萬幸甚。答曰。省疏具悉。民事方殷。卿其勿辭。欽哉莅藩。
정조 1년
慶尙監司李衍祥疏曰。伏以日月迅邁。孝明殿鍊事奄過。仰惟我殿下孝思攀慕。益復如新。臣遠滯嶺外。獨阻易服之班。北望拜稽。倍切哀隕。仍伏念臣。本以畸孤之蹤。猥荷委寄之眷。聖簡之下。未敢終辭。黽勉莅事。歲且周矣。夙宵兢兢。惟思殫誠竭慮。仰副使令之萬一。而才疎責殷。恩深效蔑。跼蹐惶懼。靡所容措。雖幸國家之憲章完具。聖朝之新化淸明。憑依奉承。僅免譴何。而豈以目前之倖逭。不恤畢竟之顚隮。厭然自揜。因仍蹲據乎。噫。臣之感恩銜恤。誓死圖報之忱。略控於昨年辭本。而湯火在前。尙甘蹈赴。矧當御極宅尊之日。濫廁賢智馳騖之列。遭遇之盛。報答之會。政是臣千載一時。苟有以稱塞。何敢備禮辭還。而惟其資淺而望輕。質陋而識昏。按察鎭服。已無可論。簿書決遣。亦多疎謬。其所藉手而彌綸者。只憑該吏之口詮。流來之故紙而已。至於施設區劃。有可措辭而斷事者。茫然不知所以爲計。臣亦不自料其憒憒無當。一至於此也。上以孤九重之眷知。下以負一路之期望。此固臣當遞之端也。開春以後。卽欲引歸。屢發於言語書問之間。下吏知之。亦不復以尊重難危見期。所以號令不行。庶務不辦。此又臣可遞之端也。道內之邑弊民瘼。略綽採探。而洗刷整釐。非臣薄劣所可擬議。若臣營所管斂散之錢。轉成難醫之痼弊。一府民生。如在水火。自臣莅任之初。成群盈庭。涕淚訴哀。臣每嘗怵焉動心。怛然增疚。必欲矯抹。廣加詢度。而未有良策。濟其濱死。誠無顔面復臨吏民。獨享厚廩。庶幾解謝臨漳千里之民者。乃爲臣今日道也。此尤臣必遞之端也。臣之當遞。略以言之。有是三者。尙今僥濫。已乖綜核之政。難免識者之議。而若夫貪戀遲徊。不早引去。則終必自速大戾。上致玷累。以殿下天地之德。父母之仁。雖欲矜憐而曲貸。有不可及者矣。玆敢披心瀝血。仰瀆宸嚴。伏乞聖慈。諒重寄之。不容久冒。察臣言之。匪出飾讓。特許鐫改。以幸公私焉。臣方治疏將上之際。伏奉本月初九日所下傳敎。以北關移轉舩致敗。有都事拿問道臣重推之命。臣於是。益不勝惶蹙悚慓之至。噫。今此移粟之擧。亶出我聖上如傷之念。督運雖在於佐幕。檢飭專係於藩臣。則其於奉行之際。固當仰體德意。益殫微勞。而慮忽先事。戒失備袽。竟至於數十人命之渰死。累千穀包之臭載。此實臣罪。聖度天大。罰雖止於問備。公法甚嚴。義不可以倖免。伏願亟賜重勘。俾爲受任不謹者之戒。千萬幸甚。答曰。省疏具悉。民事方殷。卿其勿辭。欽哉莅藩。
정조 1년
丁酉四月初八日。記事官姜彙鈺。訓鍊都監單子。今月初九日習陣日次。而殿座相値。不得行操事。傳曰。訓局習操。依例爲之。
정조 1년
丁酉四月初八日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。國榮。讀奏摠府等草記。上命書判付。又命書弘文提學李宜哲疏批。國榮曰。近日。旱氣漸甚。雨意愈邈。民事恐有愆期之慮。誠甚可悶矣。上曰。此果悶切矣。國榮曰。及今得雨則猶未晩也。而天意難諶。惟當務盡修省之方。以冀轉移之道矣。上曰。卿言是矣。上曰。朝講時刻入之。仍命退。諸臣以次出。
정조 1년
丁酉四月初八日辰時。上御興政堂。朝講。左相同爲入侍時。左議政金尙喆。領事鄭存謙。知事洪樂性。特進官徐浩修李在簡。參贊官李亨逵。大司諫李義翊。掌令金致九。侍讀官趙時偉。檢討官沈煥之。假注書鄭東浚。記事官林錫喆徐龍輔。以次進伏訖。上讀前受音訖。時偉。讀自夏四月丁未。至冬十月訖。上讀新受音訖。時偉曰。王安石輩。謂水旱。堯湯所不免。此非正論。今此傳曰。秋大水。必有所召之端。而至若九年之水。七年之旱。雖曰適然。可也。及夫世降。災異疊見。此則有所召而致也。人君於此。惕然警省。則庶答天意矣。方今旱災甚酷。此誠殿下修省之時也。昌德宮修理之役。雖出於不得已。然仍舊修補。更勿新建。是臣區區之望也。上曰。所陳。誠切實。可不體念。煥之曰。災異。天之所以警示也。修省。人君所以報答也。蓋修省之道。亶在人君一心上做去。今方旱災甚酷。雨澤尙靳。伏願殿下。於一心上工夫。體念焉。上曰。所陳。誠好矣。存謙曰。天人相感之際。災祥必見。至若三代之治。禮樂涵養。遏慾存理。而逮夫後世。爲治之道。不過擧枉措直而已。若抑躁競。則用老成人。欲去貪墨。則進廉夫。此二事。亦足爲爲治之具也。伏願聖上。體念焉。上曰。所陳。誠好矣。樂性曰。上下番已陳。別無所達矣。亨逵曰。臣亦別無所陳矣。上曰。七年之旱。何待七年。然後始禱桑林也。時偉曰。七年之前。亦未嘗不禱矣。上謂尙喆曰。今番修理之役。雖是不獲已也。然方今旱災甚酷。且農務方劇。甚爲可悶。非但儒臣之言是從。其在修省之道。待秋。何如。尙喆曰。修理之役。今至何境乎。上曰。尙遠矣。已爲營始者。則速爲了當。其餘則一倂待秋。似好矣。仍命書傳敎曰。今此昌德宮修理。猶屬土木之事。予所悶念。而係是不獲已之擧。故迄今不下敎矣。聞玉堂所奏。予甚嘉之。況令暵乾太甚。爲災孔酷。其在修省之方。宜無所不用其極。還御在於來歲。功役設有後時之慮。此則小事也。昌德宮修理之役。一竝停罷。待秋擧行。義翊致九時偉煥之所啓。請和緩爲先削去其號。依律處斷。上曰。不允。又所啓。請還寢付處罪人韓翼謩放送之命。仍施遠竄之典。上曰。不允。又所啓。請亟寢付處罪人金相福放送之命。爲先施以遠竄之典。上曰。不允。義翊致九所啓。請楸子島荐棘罪人趾海。濟州牧定配罪人纘海。更令王府。拿鞫嚴問。快施當律。上曰。不允。又所啓。請薪智島定配罪人敬彬。熊川縣定配罪人成運。亟令王府。更爲拿鞫得情。上曰。不允。又所啓。請還寢象厚放歸田里之命。仍施絶島定配之典。上曰。不允。又所啓。請洪樂任。亟命王府。拿鞫嚴問。上曰。不允。又所啓。請黑山島定配罪人金龜柱。依律處斷。上曰。不允。又所啓。啓能之罪。可勝誅哉。稟萬古凶譎之性。幻千億變化之身。因時俯仰。隨勢闔捭。盜竊虛名。甚於載興。主張邪論。浮于賊鐫。凶趾妖簡。羽翼自成於親族。逆厚賊麟。聲勢相須於暗地。凡諸不逞輩邪說凶言之附會鼓倡。以爲脅持逼迫之計者。無非啓能之所爲。則當代聽命下之日。賊魁之內外沮遏。究其源委來歷。升木之猱。敎之者誰也。至若樂禍之跡。難掩於起舞之時。無嚴之心。已露於醴酒之說。律以春秋之義。黨與之討。則亂逆之徒。無以懲畏。請洪啓能爲先絶島安置。上曰。依啓。義翊所啓。請大靜縣爲奴罪人金壽賢。更令王府。拿鞫嚴問。依律處斷。上曰。不允。又所啓。請旌義縣荐棘罪人尹泰淵。亟令王府。拿鞫嚴問得情。快正王法。上曰。不允。又所啓。請爲奴罪人河翼龍金重得。亟命王府。拿鞫得情。快正王法。上曰。不允。又所啓。請海南縣定配罪人李弘濟。亟命王府。拿鞫嚴問。上曰。不允。又所啓。請海南縣竄配罪人金載順。亟令王府。拿鞫嚴問。上曰。不允。義翊所懷。今當我殿下新化之初。聖德卓越。朝著淸明。是宜天心孚格。休徵竝臻。而日下旱災頗甚。來牟被損。播種愆期。前頭民事。誠爲可慮。伏願殿下。益篤對越之誠。益進修省之工。愗聖學以端出治之本。勤政事以盡表率之方。開廣言路。使忠讜競勸。崇尙節儉。使財用常裕。則轉災爲祥之道。實不外此。深留聖意。更進竿頭之步。是臣區區之望也。上曰。所陳甚是。當留念矣。時偉煥之所啓。今此兩司所論洪啓能罪案。蓋一國所共誅也。若其大北之論。慫慂恒簡。追崇之說。恐動儕流。與夫日後國洞之世。啓能爲右相。金相翊爲鶴南。相簡爲文衡之說。狼藉世間。流入宮禁。是皆啓能罪案之極凶最大者。而旣登諫長之初啓。反漏於今日之合辭。揆以臺體。極爲未安。今日入侍兩司之臣。竝推考。何如。上曰。似未照檢之致。勿推。可也。義翊致九所啓。臣等於合啓措語。有未及照檢者。至有儒臣請推之擧。臣等。何敢晏然於臺次乎。請命遞斥臣等之職。上曰。勿辭。亦勿退待。致九所啓。請大靜縣爲奴罪人金壽賢。依律處斷。上曰。不允。又所啓。請黑山島荐棘罪人述海。拿鞫嚴問得情。上曰。不允。又所啓。請罷乙未五月庭試榜。上曰。不允。又所啓。請爲奴罪人河翼龍金重得。亟令王府。拿鞫得情。快正王法。上曰。不允。又所啓。請梁山郡定配罪人錫達。依律處斷。上曰。不允。又所啓。請削黜罪人金漢耆。亟施竄配之典。上曰。不允。又所啓。請海南縣竄配罪人金載順。亟令王府。拿鞫嚴問。上曰。不允。又所啓。新除授執義李謙彬。時在京畿楊州地。請斯速乘馹上來事。下諭。上曰。依啓。尙喆存謙曰。風日甚惡。聖體。若何。上曰。一樣矣。王大妃殿氣候。若何。上曰。一樣矣。惠慶宮氣候。若何。上曰。一樣矣。上曰。雨澤久靳。暵乾太甚。誠可悶也。祈雨祭則尙早乎。尙喆曰。尙早矣。上曰。乙巳年卽位元年。有親祭之事。卿知之乎。尙喆曰。未及詳知矣。上曰。俄者儒臣。言甚切實。故修理之役。使之一竝停罷。待秋擧行矣。存謙曰。言足聽聞。殿下從之。實爲欽仰之至矣。上曰。江華留守。與前大提學。入侍。江華留守金鍾秀。行副司直李福源進伏。上曰。冊子已成。而刪定之際。務從簡嚴。可也。尙喆曰。其在體段。至重至嚴矣。上曰。今番大臣箚子。可謂善作矣。箋文則今幾撰乎。鍾秀曰。似於今日內了當矣。尙喆曰。義州犯越罪人金世柱物故。屍身歸葬咨文出來。故回咨。依例撰出。已爲入送鳳城。而屍身領來一款。渠若有至親之自願欲爲領來。則今番進香使赴燕時。灣府訓譯中一人隨往。使之運來爲好。若無屍親之可以入去者。則訓譯。亦不必入送。自使行。從便卽其地理置之意。分付。何如。上曰。依爲之。出擧條上曰。今番統制使擇送。其可以收拾則者。似好矣。存謙曰。亞將中。無可合之人。且曾經禁軍別將。都監中軍。履歷如此。然後可以擬薦。而今則乏人。誠可悶矣。上曰。御將。入侍。御營大將具善復進伏。上曰。元陵役處爲幾何。善復曰。役處大段矣。役處爲二百步。雖難盡塡。山腰以下一百二十步。先爲塡塞。則其下當自塡。而冷井役處。則爲八十步。今方始役。匪久當訖役矣。命先退。上謂尙喆等曰。予所焦迫之狀。卿等。豈得詳知。自昨年以來。慈宮之不御飯。久矣。雖以大義之所在。强爲忍抑。然歲月累改。私情亦重。慈宮豈無欲見奉朝賀之念乎。予之私悶之狀。雖不可盡喩。而誠爲悶切矣。今則冊子已成。卿等。想必詳知。而蓋當時麟漢之地處。何如。而背其兄。與厚謙締結。各立門戶。鬻權賣勢。危逼儲君之狀。及見冊子。尙不覺懍惕矣。尙喆等曰。當時諸逆窮凶極惡之狀。閃倏變幻之跡。實亘萬古所無之亂逆也。思之及此。腐心痛骨。曷有極哉。上命退。諸臣以次退出。
정조 1년
丁酉四月初八日午時。上詣孝明殿。晝茶禮親奠入侍時。左承旨李亨逵。右承旨鄭民始。左副承旨吳載紹。右副承旨徐有防。同副承旨李鎭衡。假注書李兢淵。記事官林錫喆徐龍輔。以次侍立。上具衰服。自齋室。詣孝明殿。行晝茶禮。儀註上同上還入齋室。諸臣退出。
정조 1년
丁酉四月初八日未時。上御尊賢閣。藥房副提調。持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。上曰。俄者。昌德宮修理停役。傳敎。見之否。國榮曰。見之矣。上曰。儒臣以旱災陳戒。而修理之役。因舊修補。更勿新違爲言。方今旱乾如此。心常恐懼之際。聞此勉戒。今者修理。雖非新建。土木之役則一也。其在修省之道。不可不停止矣。國榮曰。聖敎誠好矣。修理之役。雖是不得已之事。而方當旱暵頗久。上下憂遑之日。儒臣。旣以此陳戒。則殿下之虛受其言。實爲聖德事也。臣不勝欽歎之至。而第修省之道。非徒此也。凡於一政一令之間。莫不反省而自修。然後乃可爲轉災爲祥之道矣。上曰。卿之陳勉。尤甚切至矣。仍命退。諸臣以次出。
정조 1년
丁酉四月初八日申時。上御尊賢閣。工曹判書入侍時。行工曹判書具允鈺。同副承旨李鎭衡。假注書鄭東浚。記事官林錫喆徐龍輔。以次進伏訖。上曰。工判進前。允鈺進伏。上曰。昌德宮修理之役。當此旱乾之時。董役甚悶。姑爲停止。以待秋間。似好矣。允鈺曰。聖敎實出於悶旱之意。欽仰不已。而今則便同半途而廢。材石積置之際。亦費物力矣。上曰。旱暵太甚。日氣漸熱。些少物力之費。何可論也。姑爲中止。待秋擧行。可也。仍命退。承史以次退出。
정조 1년
丁酉四月初八日酉時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。上命奏公事。上曰。俄者。工判以爲修理之役。半途停輟。多費物力云。而勢將待秋復始矣。國榮曰。役事之旣始旋停。縻費則似多矣。上命書慶尙監司李衍祥。全羅監司李普行疏批。仍命退。諸臣以次出。
정조 1년
行都承旨洪國榮藥院直。左承旨李亨逵坐直。右承旨鄭民始坐。左副承旨吳載紹坐直。右副承旨徐有防坐。同副承旨李鎭衡坐。注書二員未差。假注書李兢淵藥院直柳孟養仕直。事變假注書徐鼎修仕。
정조 1년
傳于李鎭衡曰。右相爲命官。
정조 1년
假注書望。鄭東浚奉命在外代。以柳孟養爲假注書。
정조 1년
事變假注書望。柳孟養陞付代。以徐鼎修爲事變假注書。
정조 1년
有政。吏批。判書徐命善進。參判沈履之受由在外。參議兪彦鎬進。同副承旨李鎭衡進。啓曰。玉堂闕員。今當差出。而擬望之人乏少。外任竝擬。何如。傳曰。允。
정조 1년
以鄭一祥爲大司憲。李惠祚爲執義。沈豊之爲修撰。李儒慶爲修撰。金夏村爲兵曹參知。蔡濟恭爲奎章閣提學。李普溫爲寧越府使。金東淵爲開城經歷。
정조 1년
兵批。判書蔡濟恭病。參判吳載純入直進。參議趙英鎭病。參知未差。同副承旨李鎭衡進。僉知二單林永老孫相龍。副護軍李謙彬。副司直成天柱。副司果閔養燮崔雲柱。
정조 1년
傳于鄭民始曰。副提調。持加減心腎湯。入侍。
정조 1년
又傳于曰。前大提學黃景源。給牒敍用。
정조 1년
又傳于曰。海西到泊漂人。勿爲留滯。卽爲發送事。分付。
정조 1년
鄭民始。以禮曹言啓曰。今此專經文臣殿講時。被抄人員中。副司果趙尙鎭。權知承文院副正字洪聖淵李錫夏閔孝克。稱病不進。事體未安。殿講時稱頉不進人員論責。自有事目。令政院稟旨。依事目施行。何如。傳曰。允。
정조 1년
以副司果趙尙鎭。承文院副正字洪聖淵李錫夏閔孝克等。禁推傳旨。傳于吳載紹曰。衆所共知身病情勢人。分揀。
정조 1년
徐有防。以司僕寺內乘。以一二提調意啓曰。兼內乘李長爀。頃日政移拜外任矣。其代。卽令該曹。口傳差出。以爲推移入直之地。何如。傳曰。允。
정조 1년
兵曹口傳政事。以柳仁喆爲兼內乘。
정조 1년
李鎭衡。以義禁府言啓曰。因臺啓洪啓能。爲先絶島安置事。依啓矣。洪啓能。全羅道濟州牧大靜縣。絶島安置。而以臺啓內辭意。具罪目。依例發遣府羅將。押送配所。何如。傳曰。允。
정조 1년
又以義禁府言啓曰。因臺啓。安置罪人洪啓能。荐棘事。依啓矣。洪啓能。全羅道濟州牧大靜縣荐棘。而以臺啓內辭意。具罪目。依例發遣府都事。押送配所。荐棘之意。敢啓。傳曰。知道。
정조 1년
傳于吳載紹曰。政官牌招。開政。
정조 1년
有政。吏批。行判書徐命善進。參判沈履之受由在外。參議兪彦鎬進。左副承旨吳載紹進。以朴宗來爲獻納。林蓍喆爲司諫。安鼎大爲掌令。洪履健爲持平。趙時偉沈有鎭爲正言。金華鎭爲刑曹參判。
정조 1년
兵批。兼判書蔡濟恭病。參判吳載純入直進。參議趙英鎭病。參知未差。左副承旨吳載紹進。副護軍李邦綏朴天衡。副司直黃景源李昌漢成鼎鎭。副司果李敬一安廷玹。以王漢佐爲楊花別將。
정조 1년
兵曹口傳政事。司直徐命善。
정조 1년
傳于吳載紹曰。禁軍別將李邦綏。朝者之政。未能照察。今始付軍職。大是不察。兵曹參判吳載純。從重推考。
정조 1년
以備忘記。傳于吳載紹曰。近者吏判勞瘁頗甚。況將任文任。俱是緊務。至於銓任。其在顧惜之意。宜有體念之道。吏曹判書徐命善本職。今姑許遞。
정조 1년
傳于徐有防曰。吏曹判書前望單子。入之。
정조 1년
傳于吳載紹曰。禁將。口傳付軍職。
정조 1년
以副應敎林蓍喆。副校理朴宗來。吏曹正郞李秉模。兵曹佐郞尹行履。前佐郞金宇鎭金鎔。典籍尹在陽。博士金璞。副正字愼師稷李集斗安策等。禁推傳旨。傳于吳載紹曰。遵先朝受敎。釐正事目。則便同令前。今番特爲分揀。各令着意講讀。
정조 1년
吳載紹啓曰。明日朝講次對。兩司當爲進參。除在外疏批未下引避退待外。未肅拜人員。竝待開門牌招。何如。傳曰。允。
정조 1년
吳載紹啓曰。明日朝講次對。兩司當爲進參。今日政新除授臺諫。竝待開門牌招。以爲推移入侍之地。何如。傳曰。允。
정조 1년
校理朴宗來。副修撰沈煥之箚曰。伏以持平成鼎鎭。正言安廷玹。以臣等於安置罪人洪啓能合啓措語。有糢糊未暢之失。致勤聖敎。臣等之昏謬。於是乎著矣。何敢晏然仍冒於臺次乎。引嫌而退。司諫朴天衡。掌令金致九。獻納李昌漢。正言李敬一。以臣等於荐棘罪人啓能。合辭請討之啓。其窮凶極惡之罪。固當臚列畢陳。而初啓有未能照驗之處。再啓有糢糊未暢之失。討覆載難容之賊。何等大論。而臣等昏謬顚錯。一至於此。僚臺筵啓之際。致勤聖敎。臣等。亦是合辭同參中人。則其在義分。有難仍冒。且臣等。伏見大司諫臣李義翊到院之疏。則以爲臣等加律之啓。宜詳而反略。當嚴而反緩。侵斥臣等。語言深緊。以此以彼。其何敢晏然於臺次乎。引嫌而退。聲討凶賊。宜嚴而詳。辭反糢糊。遂失肯綮。揆以臺體。不可仍置。請持平成鼎鎭。正言安廷玹。司諫朴天衡。掌令金致九。獻納李昌漢。正言李敬一。竝命遞差。仍竊伏念。臺啓事體。何等嚴重。而任自刪改。不議於初發之長僚者。前所未聞。當該臺臣。宜命政院。現告削職。至於大司諫李義翊。則初不照驗於閤外。亦復泯默於讀奏之際者。雖緣生疎之致。揆以臺體。不可無警。亦宜從重推考。答曰。省箚具悉。處置事。依施。末端事。所陳得體。亦爲依施。
정조 1년
丁酉四月初九日。記事官姜彙鈺。義禁府。以禁軍別將李敬懋。昨日捕廳事。前後本營事。俱係紀律。甚是不職。別將處分之意。旣已下敎。則佯若不知。尙不來告罪。議處。何如。啓目。傳曰。除刑推議處爲良如敎。
정조 1년
丁酉四月初九日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間聖體。若何。上曰。一樣矣。上曰。今日殿講。規避不進者多乎。國榮曰。在外者。甚多云矣。國榮讀奏公事訖。上曰。孝明殿展拜後。當殿座時刻。入之。侍衛整齊事。分付。賤臣承命出傳。上命退。諸臣以次出。
정조 1년
丁酉四月初九日辰時。上御崇政殿。文臣殿講入侍時。行都承旨洪國榮。左承旨李亨逵。右承旨鄭民始。左副承旨吳載紹。右副承旨徐有防。同副承旨李鎭衡。假注書李兢淵鄭東浚。記事官林錫喆徐龍輔。以次侍立訖。上具布裹翼善冠。布圓領袍。乘輿出興泰門。由廣達門。入崇政門。詣孝明殿。展拜奉審訖。出詣崇政殿殿座。試官右議政鄭存謙。兼兵曹判書蔡濟恭。禮曹參判李瀰。吏曹參議兪彦鎬。行副司直金夏材徐逈修金尙集。以次進伏。上曰。今番殿講擧案。何其小也。民始對曰。在外之人太多矣。命書傳敎曰。予以爾爲宿德重望。詢于大臣。特擢通政階。仍授戶曹參議。是豈予縻爾以官爵。但欲循資推遷。有若虛禮者然乎。誠以欲致朝端。共論治道之意也。爾其思之。方今國事板蕩。世道泮渙。苟欲有意於爲治。捨此山林之士而奚以哉。前此爾疏之批。罄予側席之望。而遐心莫挽。巽辭愈固。固是予誠意之未孚也。反省慙恧。無以爲喩。然爾若念予虛佇之心。亦豈忍一味邁邁。徒守東岡之志乎。況今定國是而鎭世道。輔予不穀。永我邦家之責。深有望於如爾等。在旌招之列者。尤豈以咫尺之守。不思濟安之策乎。爾須亟回初心。幡然登道。用副至望。弘濟時艱事。遣入侍史官。諭于戶曹參議金亮行處。書訖。假注書鄭東浚。承命退出。事變假注書柳孟養進前。文臣兪鉉章林蓍喆。進講訖。上曰。詣臺臺臣。入侍。出榻敎持平成鼎鎭。正言安廷鉉。副修撰沈煥之。進伏。鼎鎭等曰。請和緩爲先削去其號。依律處斷。措辭見上上曰。不允。鼎鎭等曰。請還寢付處罪人韓翼謩放送之命。仍施遠竄之典。措辭見上上曰。不允。鼎鎭等曰。請亟寢付處罪人金相福放送之命。爲先施以遠竄之典。措辭見上上曰。不允。持平成鼎鎭。正言安廷玹等曰。請穩城府定配罪人趾海。濟州牧定配罪人纘海。更令王府。拿鞫嚴問。快施當律。措辭見上上曰。不允。鼎鎭等曰。請薪智島定配罪人敬彬。熊川縣定配罪人成運。亟令王府。更爲拿鞫得情。措辭見上上曰。不允。鼎鎭等曰。請還寢象厚放歸田里之命。仍施絶島定配之典。措辭見上上曰。不允。鼎鎭等曰。請洪樂任。亟命王府。拿鞫嚴問。措辭見上上曰。不允。請黑山島定配罪人金龜柱。依律處斷。措辭見上上曰。不允。鼎鎭等曰。啓能之罪。可勝誅哉。以萬古凶譎之性。幻千億變化之身。因時俯仰。隨勢闔捭。盜竊虛名。甚於載興。主張邪論。浮于賊鐫。凶趾妖簡。作爲羽翼。逆厚賊麟。鴟張聲勢。或以大北之論。慫慂之。或以追崇之說。恐動之。情態閃倏。如鬼如蜮。腸肚暗結。爲梟爲獍。甚至於日後國洞之世。啓能爲右相。金相翊爲鶴南。相簡爲文衡之說。狼藉於世間。流入於禁中。則其排布陰祕之跡。昭不可掩。而樂禍之意。已見於起舞之時。無嚴之心。自露於醴酒之語。蓋其綢繆醞釀者。無所不至。向來代聽之命。實是宗社之大策。而麟厚恒簡諸賊之內外交煽。必欲沮遏者。究厥源委來歷。一則啓能。二則啓能。論其前後負犯。決不可以安置而止。請絶島安置罪人洪啓能。爲先施以荐棘之律。上曰。啓能之罪惡。豈止於大北之說。聽政之議。亦豈止於樂禍之意。起舞之時。則其所臚列。不但草草。況於前後筵中。予之爲啓能所脅持所牢籠之意。縷縷下敎。則執法之地。固不當若是其泛論。殊極慨然。然請律則加律。依啓。上曰。大北之說。慫慂之下。不稱恒簡。所謂慫慂云者。指誰也。語頗糢糊矣。鼎鎭等曰。臣於安置罪人洪啓能合啓措語。有糢糊未暢之失。致勤聖敎。臣等之昏謬。於是乎著矣。何敢晏然仍冒於臺次乎。請命遞斥臣等之職。上曰。勿辭。同副承旨李鎭衡曰。持平成鼎鎭。正言安廷玹。再啓煩瀆。退待勿論矣。上曰。知道。臺臣先退。上曰。導一世於無君之域者。皆啓能之爲也。爲今日執法之官。沬血懲討。固不可少遲。而今始討罪。良用慨然。李在學。進講訖。命試官以下少退。少間。命試官以下入侍開講。上曰。御營大將。入侍。出榻敎具善復進前。上曰。明日。出去元陵看役乎。善復對曰。然矣。上曰。役事十日內。可能了當乎。善復曰。十日之內。似可畢役矣。上曰。御將仍佩往來。復命間。守禦使兼察。出傳敎上曰。守禦使牌招。榻前聽傳敎。守禦使洪國榮進前。聽傳敎。上曰。政官牌招開政。出傳敎上曰。監試官不備云。兩司諸臺有實病人及山林外。在外人。竝改差。逐日開講之時。玉堂不備。在外玉堂。亦爲改差。竝令今日政差出。出傳敎上曰。寧越。聞是弊邑云。另加擇擬事分付。出傳敎鎭衡。持政望進前。上曰。吏兵批政官。入侍承批。吏曹判書徐命善。兵曹參判吳載純。進前承批後。退出。上曰。講員中。有半倚半臥者。知入。賤臣。出問。奏曰。校書校理李彦五云矣。上曰。莫重殿座處。極涉無嚴矣。仍命書下敎曰。校書校理李彦五。先汰後拿。上曰。新除授奎章閣提學牌招時。不爲出牌之望。而只言承牌。事甚顚錯。仍命書下敎曰。當該注書。從重推考。上曰。江華留守。持所撰文。入侍。判尹亦持所撰文入侍。上曰。兩司。爲避嫌而來乎。鎭衡對曰。方詣臺云矣。上曰。兩司入侍避嫌。出榻敎江華留守金鍾秀。漢城判尹李徽之。司諫朴天衡。掌令金致九。獻納李昌漢。正言李敬一進前。天衡等曰。臣等於荐棘罪人啓能合辭請討之啓。其窮凶極惡之罪。固當臚列畢陳。而初啓有未能照檢之處。再啓有糢糊未暢之失。討履載難容之賊。何等大論。而臣等之昏謬顚錯。一至於此。僚臺筵啓之際。致勤聖敎。臣等。亦是合辭同參中人。則其在義分。有難仍冒。且臣等。伏見大司諫臣李義翊到院之疏。則以爲臣等加律之啓。宜詳而反略。當嚴而反緩。侵斥臣等。語言深緊。以此以彼。其何敢晏然於臺次乎。請命遞斥臣等之職。上曰。勿辭。鎭衡曰。司諫朴天衡。掌令金致九。獻納李昌漢。正言李敬一。再啓煩瀆。退待物論矣。上曰。知道。兩司先退。命徽之讀所撰文訖。上曰。與江華留守。明日次對入來。至安策進講訖。上還內。諸臣遂退出。
정조 1년
丁酉四月初九日酉時。上御尊賢閣。藥房副提調持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。國榮讀奏。校理朴宗來等箚子。上命書批答。上曰。吏曹判書。入侍。賤臣承命召入。吏曹判書徐命善進前。上曰。卿於近來。何有勞瘁之意乎。命善曰。臣之所帶職任。皆是劇務。而至於銓任。尤難堪承。業欲一陳微懇。而未果矣。國榮曰。吏判近甚勞瘁於職務。宜有體念之道矣。上謂命善曰。卿懇旣如此。本職當許解。姑爲休息好矣。命善曰。臣於國事。不敢爲辭避之計。故尙此冒膺矣。軫念之聖敎如此。不勝惶感矣。上命退。諸臣以次出。
정조 1년
行都承旨洪國榮藥院直。左承旨李亨逵坐直。右承旨李義翊坐。左副承旨鄭民始病。右副承旨徐有防坐直。同副承旨李鎭衡坐。注書二員未差。假注書李兢淵藥院直柳孟養仕直。事變假注書徐鼎修仕。
정조 1년
傳于徐有防曰。纂輯堂上李徽之。同爲入侍。
정조 1년
徐有防。以禮曹言啓曰。今此增廣別試文科會試試官。今方磨鍊。而堂下可擬之人乏少。依前例堂上官。通融備擬以入。而時無職名人。令該曹。口傳付軍職。何如。傳曰。允。
정조 1년
傳于李鎭衡曰。試官牌去來催促。
정조 1년
以司諫林蓍喆。獻納朴宗來上疏。傳于李鎭衡曰。解由勿拘。
정조 1년
李亨逵啓曰。新除授右承旨李義翊。卽爲牌招察任。何如。傳曰。允。
정조 1년
以試官李徽之三牌不進罷職傳旨。傳于李鎭衡曰。只推。上試官。改望以入。
정조 1년
李鎭衡啓曰。大提學前望單子。李徽之受點矣。政官牌招開政。卽爲下批。何如。傳曰。允。
정조 1년
又啓曰。吏曹判書鄭弘淳。參議兪彦鎬。牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書鄭弘淳。更以吏曹判書鄭弘涥等牌招事啓辭爲牌招開政。何如。傳曰。參議只推。判書更卽牌招。卽爲開政。
정조 1년
傳于洪國榮曰。副提調。持加減心腎湯。入侍。
정조 1년
傳于李鎭衡曰。北靑府使。留待。
정조 1년
傳于徐有防曰。禁將出榜間。訓將兼察事。牌招聽傳敎。
정조 1년
有政。吏批。行判書鄭弘淳牌招不進。參判沈履之受由在外。參議兪彦鎬進。右承旨徐有防進。啓曰。判書鄭弘淳。陳疏入啓。參判沈履之受由在外。小臣獨政未安。何以爲之。敢稟。傳曰。只出緊任。
정조 1년
以金普淳爲大司諫。曺遠振爲副校理。徐有元爲兵曹參議。弘文館大提學李徽之。藝文館大提學李徽之。知成均館事李徽之。兵曹參議金夏材。參知徐有元。
정조 1년
兵批。兼判書蔡濟恭病。參判吳載純入直進。參議未差。參知金夏材病。右副承旨徐有防進。副司直吳載紹。
정조 1년
備邊司薦望。以李昌運爲統制使。
정조 1년
以大提學李徽之牌不進推考傳旨。傳于徐有防曰。更爲牌招。
정조 1년
傳于徐有防曰。大提學李徽之。更爲牌招。
정조 1년
徐有防。以兵曹言啓曰。今四月十一日武臣賓廳武經講書日次。而增廣武科覆試。兩所開場相値。差備官。勢難推移。故不得爲之之意。敢啓。傳曰。知道。
정조 1년
李義翊。以刑曹言啓曰。依下敎。罪人韓命周。杖一百收贖後。全羅道順天府防踏島定配所。卽爲押送之意。敢啓。傳曰。知道。
정조 1년
慶尙監司狀啓。四月令。薦新生竹笋。限內不得封進。惶恐待罪事。傳于李鎭衡曰。勿待罪事。回諭。
정조 1년
李鎭衡。以禮曹言啓曰。今三月三日製入格幼學鄭順祚。生員柳文養。幼學任希復。直赴會試事。命下矣。鄭順祚柳文養任希復。依例許赴於今此增廣文科會試。何如。傳曰。允。
정조 1년
大司諫李義翊疏曰。伏以臣之日前論啓洪啓能。實出於憂憤沐浴之義。而勘以輕律者。亦有待於公義之繼發矣。其翌日聞兩司諸臺。會于朝房。議請加律云。臣旣首發之人。則不必干涉於繼臣之事。故臣不赴是會。昨因朝講有命。職在長官。旣不得不入參。則揆以臺規。加律之啓。臣將奏達。而初不與聞於會議之時。猝然替當於讀奏之際者。臣心實有所如何。問議於入侍承旨及兩玉堂矣。諸議皆以爲。長官旣入。則不可不依例爲之云。故臣果入侍謄啓。而措辭之加減。縱非臣所參論。儒臣問備之請。實由臣之有失。則臣豈敢諉以替奏。不思引義乎。況其臚列。與臣獨啓。輕重判異。加罪之辭。宜詳而反略。重律之請。宜嚴而反緩。殊不成從重之體。其書一出。物論謂何。顧其委折。雖因臣一付繼發之人。不欲可否於其間。然臣旣當讀奏之任。而其不能照檢於詣閤之前。矇然誦進於登筵之後。乃有此失者。莫非臣生疎之致。而臣之爲罪。於是乎莫大矣。在臣處義。固不可以一番避嫌。有若自伸者然。玆敢短章自引。仰瀆崇嚴。伏乞聖明。亟降威罰。以嚴臺體。以安私分。千萬幸甚。答曰省疏具悉。爾其勿辭。
정조 1년
吏曹判書鄭弘淳疏曰。伏以臣於朝者。籌對前席。忽承天官除命。蒼黃逆出。退歸私次。而衷情震懍。久逾靡措。噫。是職也。卽臣十數年前僨敗之地也。伊後叨冒。亦非一再。而輒煩引義而辭遞。雖獲罪戾而猶甘。自玆以往。銓地一步。臣旣矢心以自劃。世亦謂臣以永謝。此固同朝之所共諒。今若諉之以歲月之稍久。事端之已宿。晏然冒出。自同無故。則眞所謂沒廉隅不識羞之人耳。臣固自知。人謂斯何。且臣本來情勢之外。亦有疾病之不可强者。癃痼之形殼徒存。而精神之消減日甚。知舊對面。或不記其姓名。政紙過眼。半不省其誰某。雖使臣無他情地之可言。卽此病狀。將何以任激揚黜陟之柄。贊新服淸明之化哉。難冒之義。與前無異。難醫之疾。比前有加。反復思量。承膺無路。荐犯違傲之科。略控肝膈之懇。伏乞聖明。俯賜諒察。亟許鐫削臣新授職名。仍治臣逋慢之罪。以肅朝綱。以全微諒。不勝幸甚。答曰。省疏具悉。李海鎭事。言之陋矣。卿何爲引。卿其勿辭。察任。
정조 1년
大提學洪樂純疏曰。伏以人臣事君。義分是親。士夫立朝。出處爲重。不可出而出。非義也。不可處而處。亦非義也。義之所不可者。卽分之所不可也。苟於此有失。大防已虧。餘無足觀。此朱子所謂士大夫辭受出處。關國家盛衰者也。臣之所叨文衡。裁之於義。揆之於分。其不敢出者三。不當出者二。不文之愧。一也。盈滿之懼。二也。國家用才之錯。三也。次點行公之非古事。四也。主薦者有失而被罪。五也。有一於此。尙不可出。況此五者乎。日前瀝血爲辭。庶幾天日之俯察。而聖度過於寬恕。不許鐫免。反賜溫諭。喉院請牌之啓。逐日爲常。微臣違慢之罪。與日俱積。噫。臣之父子。受恩於我聖上者。果何如也。欲報之德。與天無極。螻蟻一身。不敢自有。南北東西。惟命是承。險夷燥濕。隨地不擇。是臣之所自誓者。是故。八座。崇擢也。不敢避。度支。重任也。不敢辭。獨至於是職也。其不可出者。略數有五。義分大防。截然不敢犯如此。夫趨走以爲恭。承奉以爲禮。人臣常道也。雖然。苟或傷於義踰於分。則雖被罰。有不敢趨走而承奉焉。蓋義分爲重故也。合於宜謂之義。守其宜之謂分。今臣有五不可出。而出是合於宜乎。不合於宜乎。知其不合於義。而感恩畏罪。强以受命。是可謂守其分乎。不守其分乎。爲人臣墜義與分。其將何以事君乎。嗚呼。臣之視殿下如父。殿下之視臣。亦猶子也。臣固不忍以傷義踰分之事。事殿下。伏願殿下。許臣遂志。毋犯傷義踰分之罪。是亦天地之慈也。伏地頓首。恭俟鈇鉞而已。臣無任祈懇之至。疏答曰。省疏具悉。卿之必欲一辭者。可謂太過。而若是相持。亦非體下之道。文衡之任。今姑許遞。卿其專意於本職。
정조 1년
丁酉四月初十日。記事官姜彙鈺。義禁府啓目。向前李敬懋段管下軍校。不能檢飭之罪。在所難免。以此照律。何如。傳曰。揆以紀律。事當嚴繩。是乃姑從三令之意。罷職放送爲良如敎。
정조 1년
丁酉四月初十日辰時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。國榮曰。夜間。聖體。若何。上曰。一樣矣。國榮讀奏司諫林蓍喆。獻納朴宗來上疏。上曰。林蓍喆朴宗來。解由勿拘。原疏出給。國榮讀奏禮兵曹草記。上命書判付。上曰。大提學。終不可行公耶。國榮曰。連違召命。雖極惶悚。而其在處義萬無冒膺之勢矣。上曰。堂錄。如是遷就。可悶矣。國榮曰。明日會試。亦宜有科場申飭之敎矣。上曰。非但考試之可飭。場中亂雜之弊。當責於監試官。將欲下敎矣。上曰。朝講次對。同爲詣閤。仍命退。諸臣以次出。
정조 1년
丁酉四月初十日午時。上詣孝明殿。行晝茶禮入侍時。左承旨李亨逵。右副承旨徐有防。同副承旨李鎭衡。假注書柳孟養。記事官林錫喆徐龍輔。侍立訖。上具衰服。就板位上。俯伏哭四拜訖。詣盥洗位。北向立。有防沃水。鎭衡承水。亨逵進巾受巾。上詣樽所。西向立。有防酌酒。亨逵受酒。上詣香案前俯伏。鎭衡奉爐。亨逵奉香。上三上香。有防進盞。鎭衡獻盞。上降復位。俯伏哭四拜訖。上還齋殿。諸臣遂退出。
정조 1년
丁酉四月初十日未時。上御尊賢閣。藥房副提調。持湯劑入侍時。副提調洪國榮。假注書李兢淵。記事官林錫喆徐龍輔。醫官慶絢。以次進伏訖。絢奉進湯劑。上進御。上曰。今番殿試。俄因禮判所奏。以設行於昌德宮爲定。動駕自爾頻數。可悶。國榮曰。許多技藝。此闕之內。旣無可試之處。則動駕頻數。雖甚可悶。設行於昌德宮之外。實無他道矣。上曰。田光尹所逋之米。果爲蕩減矣。國榮曰。臣於此事。前已仰達。而旣無徵捧之路。徒爲民邑之弊。則特爲蕩減。果得宜矣。國榮讀奏諸道狀啓訖。上命退。諸臣以次出。
정조 1년
丁酉四月初十日未時。上御興政堂。北靑府使入侍時。右承旨李義翊。假注書柳孟養。記事官林錫喆徐龍輔。北靑府使李獻慶。以次進伏訖。上曰。文所監試官及輪對官。入侍。出榻敎上曰。召對爲之。出榻敎文所監試官鄭一祥趙時偉。輪對官東氷庫別提李得濬。西氷庫別檢朴光晦。東部都事張鉉國。義盈庫擧事李文會。典設別提宋日休。參贊官徐有防。侍讀官李在學。檢討官沈煥之進前。上謂獻慶曰。今番擇差。下去善爲之。命義翊。讀宣別諭訖。上曰。設賑邑中。北靑何如云耶。獻慶對曰。北關賑邑中。尤甚云矣。命北靑府使先退。上謂一祥曰。科場之混淆。莫甚於近來。監試之任。不輕而重。凡諸等事。另加嚴束。仍命書傳敎曰。科場之嚴。雖在於考試之公。當其製呈之始。任其雜糅。使工拙混淆。則試官雖欲秉公。擧人又欲盡技。其勢不可得矣。今番會試額數。不過數百。道以區別。坐以成列。無得私相往來。致有代述借手之弊。監試臺臣。旣聞筵敎。自當嚴束。如是諄複之後。或有犯者。自試所草記。如律科罪事。嚴飭文科覆試試所。上曰。江華留守。入侍。出榻敎監試官先退。江華留守金鍾秀進前。命讀明義錄草訖。上曰。右承旨今番事。果奇特矣。啓能之罪惡。何等極逆。而未聞懲討之論矣。挺身獨發。尤涉可尙。命鍾秀先退。命義翊。讀李彦五供辭。命書判付。上曰。仁政殿殿試時。御榻則修補。而鋪陳及其他修理。則還御不遠。勿爲磨鍊事。分付。命義翊先退。輪對官進前。各奏職姓名職掌訖。上曰。有所懷乎。皆對曰。無所懷矣。召對。史記評林漢高祖本紀。在學。讀自二年漢王東略地。止破楚京索問。煥之。讀三年魏王豹謁。止絶其糧食。上讀自二年。漢王東略地。止絶其糧食。在學曰。漢高。以秦園囿。許民入田。無異於文王之園與民同之。可謂仁也。爲義帝發喪。縞素撃楚。可謂義也。漢高此事。究其本心。則出於慾而不出於理。眞是假仁借義。然而提三尺取天下。創得四百年基業者。實由於此。若使人主。行眞箇仁義。則其功效豈可量哉。堯舜之所以爲堯舜。亦不出仁義二字。凡爲治之要。亶在於仁義之竝行。而若求行之之本。則亦在於學問工夫矣。苟能先明在我之理。到得仁精義熟之域。則發而爲政。無往非仁義。伏願留念焉。煥之曰。三代以後帝王。漢高祖範圍最大。樹立甚宏。獨垂四百之基業。而所以爲此者。亦不過曰。善用人能從諫矣。上曰。上下番所陳文義。皆好矣。參贊官。亦陳文義。有防曰。別無所達。而上番所奏。仁義二字。好矣。上曰。漢高之爲義帝發喪。專出於欲取天下之心矣。在學曰。然矣。漢高此等處。可見其度量。而終無學識。故不能爲王者之治矣。上曰。若使爲學問。則其進不可量矣。上曰。漢高之取天下。專由於善用人矣。在學曰。漢高能屈群策。故爲漢高。項羽不能用一范增。故爲項羽。此亦人君所當鑑者也。上曰。上番陳仁義之說。而仁與義。不可偏行。無義則不能爲仁。人主治國。實難使每人悅之矣。在學曰。聖敎誠然矣。天地之道。亦有生成肅殺。治國者。若欲使每人悅之。則將不得爲國。此是行不得之事也。上曰。今日玉堂之不參合啓。是矣。在學曰。懲討之誠。臣等。豈後於臺臣。而格例不然。故不得隨參矣。上曰。政官再牌不進。勿施。竝更牌招開政。出榻敎命退去。諸臣以次出。
정조 1년
丁酉四月初十日戌時。上御尊賢閣。都承旨入侍時。行都承旨洪國榮。假注書李兢淵。記事官林錫喆徐龍輔。以次進伏訖。上曰。兪彦鎬所製明義錄箋文。持入。賤臣。承命奉進。國榮讀奏。上曰。善作矣。國榮曰。然矣。語多剌骨。文實得體矣。上曰。印役自明始之。何當盡卽乎。國榮曰。卷秩不多。似當非久印出矣。上命奏公事。命書吏曹判書鄭弘淳疏批。仍命退。諸臣以次出。
정조 1년
行都承旨洪國榮藥院直。左承旨李亨逵坐。右承旨李義翊坐直。左副承旨鄭民始病。右副承旨徐有防坐。同副承旨李鎭衡坐直。注書二員未差。假注書李兢淵藥院直柳孟養仕直。事變假注書徐鼎修仕。
정조 1년
李亨逵。以都摠府言啓曰。今日入直內三廳武兼禁軍及軍兵等。當爲中日習射。而進香使拜表相値。不得爲之之意。敢啓。傳曰。知道。
정조 1년
李鎭衡啓曰。來十六日儒生殿講。取稟。傳曰。爲之。
정조 1년
傳于李亨逵曰。騎馬一匹。立之。
정조 1년
李鎭衡啓曰。大提學李徽之。昨日。屢違召命。今日。又不出肅。事甚未安。卽爲牌招察任。何如。傳曰。允。
정조 1년
又啓曰。江華留守金鍾秀。吏曹參議兪彦鎬。依下敎。來待矣。
정조 1년
傳于李義翊曰。江華留守。吏曹參議。召對。同爲入侍。
정조 1년
傳于李鎭衡曰。三使臣留待。
정조 1년
李鎭衡啓曰。今日拜表。諫院無進參之員。除在外試所進去外。大司諫金普淳。卽爲牌招。何如。傳曰。允。
정조 1년
傳于李亨逵曰。騎馬三匹立之。豫備兼春秋。待命。
정조 1년
李鎭衡。以禮曹言啓曰。卽接延福殿參奉所報。則正殿西邊內墻一間許。今日雨中頹圮云。正殿至近之地。有此墻垣頹圮之患。不可無慰安之擧。慰安祭。不卜日。今十三日設行。而有頉處。待晴卽爲擇日修改事。分付。何如。傳曰。殿內本無內墻。當令看審後下敎。行祭一款。安徐。更待下敎爲之。
정조 1년
李鎭衡。以文所應辦官。以試官意啓曰。雨勢如此。雨具不可不許入。而鄕儒旣無各持雨傘之道。則區別分坐。其勢末由。此等之時。不可無別般變通之擧。今番赴擧之數。不過爲二百五十餘人。令三軍門。油軍幕依此數。卽爲排置。使一人各入一幕。則旣免沾濕之患。又無混雜之弊。似甚便宜。以此意星火知委擧行。以爲及時開場之地。何如。傳曰。允。
정조 1년
傳于李鎭衡曰。右承旨馳詣延福殿。墻垣頹圮處。看審以來。
정조 1년
李鎭衡。以議政府司錄。以左右相意啓曰。都堂錄。依下敎。今方擧行。而應參之員。不可不備。吏曹判書鄭弘淳。承批之後。尙不出肅。卽爲牌招。以爲備員會圈之地。何如。傳曰。允。
정조 1년
又以纂輯廳郞廳。以都提調意啓曰。明義錄。今已陪進於監印所纂輯廳。自今日撤罷之意。敢啓。傳曰。知道。
정조 1년
以領府事李溵。京畿楊州地掃墳呈辭。傳于李亨逵曰。給由馬。澆奠床。備給。
정조 1년
李鎭衡。以弘文館言啓曰。本館上番闕直。事甚未安。今日政新除授玉堂。待下批。仍卽牌招。以爲推移入直之地。何如。傳曰。允。
정조 1년
有政。行判書鄭弘淳進。參判沈履之受由在外。參議兪彦鎬進。同副承旨李鎭衡進啓曰。玉堂多窠。今當差出。而擬望之人乏少。相避外任。竝擬。何如。傳曰。允。以沈念祖爲副校理。金方行爲副校理。李迪輔尹尙東爲修撰。尹致性爲副修撰。洪秉纘爲工曹參議。吳大益爲奉常正。李恒祚爲右通禮。金洪運爲校書校理。
정조 1년
兵批。兼判書蔡濟恭病。參判吳載純入直進。參議金夏材病。參知徐有元病。副司直趙英鎭金文淳徐逈修曺遠振。副司果沈豊之李儒慶。
정조 1년
傳于李鎭衡曰。同知僉知望單子。雖啓下。頃聞兵判所奏。多有混雜僞踏之弊云。兵曹堂上承旨。眼同照檢原單子與官敎。一一相准安寶。而如有混雜之弊。該堂與承旨。當各別處分。此後老職同僉知啓下時。依此擧行。
정조 1년
傳于李鎭衡曰。右承旨入侍。
정조 1년
鄭民始。以義禁府言啓曰。慶尙道南海縣絶島定配罪人尹蓍東。依前判付擧行事。擧條。啓下矣。尹蓍東。依前判付放送事。分付該道道臣之意。敢啓。傳曰。知道。